上趙少師
作者：趙抃
朝代：宋

paragraphs: 義高德厚賢在躬，進榮退美光初終。
越有神明相元功，疾憂之外康寧中。
乃眷乃顧爰徂東，徒御雖寡人望雄。
其高可仰厚可宗，茲行允美江淮風。
父老相呼告兒童，三朝無事繄厥忠。
公謀公惠世所蒙，肆安於賈田安農。
溫衣蔽體食飽胸，小攘大竊消姦兇。
州牢縣獄囚多空，歡心和氣成年豐。
汝曹雖騃念所從，汝心汝貌加愛恭。
薪蒸勿采米忽春，亟歌屢舞馳省公。
有人昔與公車逢，汝陰潁尾洛陽嵩。
山有迹兮水有蹤，水之鶴兮山之松。
一朝賜號逍遥翁，馬資僕費官與供。
汝曹努力吾老癃，公若再來勤筑宮。